**Rondelul rozelor de august**

*Alexandru Macedonski*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai sunt încă roze – mai sunt,

Şi tot parfumate şi ele

Aşa cum au fost şi acele

Când ceru-l credeam pe pământ.

Pe-atunci eram falnic avânt…

Priveam, dintre oameni, spre stele;

Mai sunt încă roze – mai sunt,

Şi tot parfumate şi ele.

Zadarnic al vieţii cuvânt

A stins bucuriile mele,

Mereu când zâmbesc uit, şi cânt,

În ciuda cercărilor grele,

Mai sunt încă roze, – mai sunt.